text: Jobpatruljen ikke helt tilfreds med Horsens
  27 juli 2011 kl. 06.33
  Mange unge feriearbejdere kender ikke deres rettigheder.
  Mens LO's jobpatruljer generelt er tilfreds med de unges forhold i Vejle, er jobpatruljerne ikke helt så tilfredse i Horsens.
  Her kniber det stadig for flere virksomheder at skabe gode forhold til de unge.
  - Vi ser stadig problemer med tunge løft, og vi ser stadig problemer med, at virksomhedsejerne glemmer at oplyse deres unge om, at de, når de har arbejdet et vist antal timer, er berettiget til løn under sygdom, siger Lars Buhr koordinator i LO's Jobpatruljen i Østjylland til DR Østjylland. 
  De unge er sjældent klar over deres rettigheder.
  - Det skyldes, at virksomhederne i høj grad går ud fra, at de unge tager vare på sig selv, men de unge bliver ikke informeret hverken hjemme eller i skolerne om deres rettigheder, når de tager et arbejde, siger Lars Buhr.
  Men de unge er ikke alene om, ikke at kende reglerne har Lars Buhr erfaret. Mange virksomhedsejere er ikke fuldt inde i, hvad de i princippet skal overholde.
  